Dyrere å leie enn å eie
Ifølge Norges Bilbransjeforbund var det ved utløpet av 2011 signert mer enn 16.000 nye såkalt private leasingavtaler i Norge. I 2008 var tallet 4865. I dag leaser dermed mer enn tre ganger så mange sin nye bil, enn de gjorde i 2008. I fjor ble det solgt 138.345 nye personbiler i Norge. VG Dine Penger har regnet ut hva det koster å privatlease tre forskjellige bilmodeller. Produktet kalles gjerne privatleie.Når du leaser må du betale en egenandel ofte på rundt 50.000 kroner. I tillegg betaler du en månedlig leie på bilen i de tre årene du må leie bilen. Denne leien på for eksempel en kompaktbil som Volkswagen Golf, er på rundt 2500 kroner per måned. VG Dine Penger har sammenlignet dette med den gunstigste finansieringsformen for nybil, som er å utvide huslånet. Vi har også vurdert hvor mye bilkjøpet ville ha kostet med lånetilbud fra bilforhandler. Alternativene er regnet ut for en tre års periode.Konklusjonen er klar: Å leie nybil som privatperson lønner seg aldri rent økonomisk. Egenandelen og de månedlige utgiftene overstiger i samtlige regnestykker det å kjøpe en nybil og selge den etter tre år.- Er leasingtilbudet maksimalt bra, er prisen for leie omtrent lik som å kjøpe bilen med dagens lave rente, sier redaksjonssjef i Dine Penger, Geir Ormseth. Han har likevel innvendinger mot den nye leietrenden. - Det grunnleggende problemet er at det å eie en nybil i bare tre år i utgangspunktet er dårlig økonomi. Dette er årene hvor verdien på bilen faller mest, sier Ormseth. PRISEKSEMPEL: Audi A6 stasjonsvogn 2.0 TDI. 163 hestekrefter Med utstyr som xenon plus lys, parkeringssystem foran og bak, Audi music interface og automatisk avblendbart innvendig speil, sportsseter med skinn/alcantara, 18 tommers felger i 5-eikers V-design, vinterhjul. Pris ny bil, Møller Skøyen: 562.390 kroner. Privatleie per måned: 8569 kroner. Billån: 6445 kroner. Billån, bilforhandler: 6917 kroner.VG Dine Pengers regnestykker viser at kjøper du nybil er det mest optimalt å eie den rundt seks år. Du bør selge mens kilometerstanden fremdeles befinner seg godt under 100.000 kilometer. Utgifter til verksted og service for hver kjørte kilometer vil doble seg fra 80.000 kjørte kilometer til 120.000 kjørte kilometer. Fordelene med privatleie kan være at du har en større forutsigbarhet i forhold til hva du kan få igjen for bilen etter å ha eid den i tre år. PRISEKSEMPEL: BMW 116d. 116 hestekrefter, sportsratt i skinn, lyspakke og 16 tommers aluminiumsfelger på vinterhjulene. Pris ny bil, Bilia Drammen: 309.870 kroner. Privatleie per måned: 4321 kroner. Billån: 3575 kroner. Billån, bilforhandler: 3790 kroner.Ved privatleasing er det nemlig bilforhandleren eller importøren som tar på seg risikoen for hvilke pris de kan selge leasingbilen for når du leverer den fra deg. Verdifallet, som ofte er på rundt 50 prosent av bilens nybilverdi, er litt forenklet sagt, størstedelen av det månedlige beløpet du betaler for leasingbilen. - All usikkerhet som hersker rundt bilavgiftene på for eksempel bensin- og dieselbiler og hvordan de usikre økonomiske tidene kan påvirke prisen du får for din nybil om tre år, kan tale for privatleasing, sier Ormseth. Denne formen for forsikring mot tap, er selvsagt noe utleier høyst sannsynlig vil ta seg betalt for. En annen fordel som ofte blir trukket frem er at du slipper å ta opp lån for å kjøpe deg nybil. Dette er Ormseth mer skeptisk til, og sier: - Har du ikke råd til å ta opp lån med sikkerhet i huset for å kjøpe deg ny bil, bør du ikke kjøpe deg ny bil! PRISEKSEMPEL: Ford Focus stasjonsvogn 1,6 TDCI 115 hestekrefter Med utstyr som metallic lakk, takrails, Active City Stop, ryggesensor, oppvarmbar frontrute, elektriske vinduer, elektrisk innfellbare sidespeil, 2-sone klimaanlegg, regnsensor, 17" aluminiumsfelger, mørktonet glass, mini reservehjul, vinterhjul. Pris ny bil, Røhne Selmer: 270.000 kroner. Privatleie per måned: 3447 kroner. Billån: 3122 kroner. Billån, bilforhandler: 3226 kroner. OM UREGNINGNINGEN: Alle prisene er basert på et konkret tilbud fra forhandler. Billån er regnet med utgangspunkt i kjøp av bil ved utvidelse av huslånet (4 prosent rente) og tre års løpetid. Billån forhandler er brukt forhandlernes konkrete rentetilbud i desember 2011 i tre år. Kilde: VG Dine Penger.
Markedet for privat langtidsleie av nybil har tatt fullstendig av de siste årene, men det er ikke gitt at dette er en god avtale for lommeboken din.